**Logan Pyett** (s. 26. toukokuuta 1988 Milestone, Saskatchewan, Kanada) on kanadalainen jääkiekkopuolustaja, joka pelaa monikansallisen Erste Ligan romanialaisjoukkue HSC Csíkszeredassa. Hän laukoo oikealta.

Pelityyli
---------

*The Sports Forecaster* -sivuston mukaan Pyett tuo kiekkoa ylöspäin nopeasti ja tehokkaasti. Hän pelaa hyvin hyökkäyssuuntaan, mutta on luotettava myös omassa puolustuspäässä. Pyett ei kuitenkaan ole kovin isokokoinen, eikä fyysinen pelaaja. Myös loukkaantumiset ovat haitanneet hänen uraansa.

Ura
---

### Seuraura

#### Juniorivuodet

Pyett syntyi Saskatchewanin Milestonessa ja kasvoi Balgoniessa. Hänen kasvattajaseuransa on Milestone Flyers. Hän siirtyi sittemmin Prairie Stormin junioreihin. Regina Pats varasi Pyettin 11. pelaajana WHL:n varaustilaisuudessa 2003. Hän pelasi kauden 2003–2004 vielä suurimmaksi osaksi SMHL-juniorisarjaa Regina Pat Canadiansissa, jonka varakapteenina Pyett toimi. Hän pelasi kauden aikana WHL:ssä kaksi runkosarja- ja kolme playoff-ottelua tehden yhden syöttöpisteen. Varsinaisella tulokaskaudellaan 2004–2005 Pyett teki siellä 67 runkosarjaottelussa tehot 5+19=24, joilla hän oli Patsin tehokkain puolustaja. Kaudella 2005–2006 Pyett oli joukkueen tehokkain puolustaja tehoilla 10+35=45, joilla hän sijoittui WHL:n puolustajien pistepörssissä kahdeksanneksi. Pudotuspeleissä Pyett oli tehoilla 1+6=7 Patsin paras syöttäjä ja hän jakoi sisäisen pistepörssin voiton Garrett Festerlingin ja Kyle Rossin kanssa.

Detroit Red Wings varasi Pyettin seitsemännellä kierroksella 202. pelaajana NHL:n varaustilaisuudessa 2006. Kaudella 2006–2007 hän oli Regina Patsin WHL-joukkueen tehokkain puolustaja ja kolmanneksi paras pistemies tehoilla 14+48=62, joilla Pyett sijoittui koko liigan puolustajien pistepörssissä neljänneksi. Kaudella 2007–2008 hän nousi joukkueensa kapteeniksi. Pyett oli Patsin tehokkain puolustaja, toiseksi paras maalintekijä ja kolmanneksi paras pistemies tehoilla 20+34=54, joilla hän sijoittui WHL:n puolustajien maalipörssissä neljänneksi sekä jakoi puolustajien pistepörssin viidennen sijan Tri-City Americansin T. J. Fastin kanssa. Pyett valittiin kauden päätteeksi liigan itäisen konferenssin ensimmäiseen tähdistökentälliseen sekä koko CHL:n toiseen tähdistökentälliseen.

#### Tulokassopimus Detroit Red Wingsiin ja ammattilaisvuodet Pohjois-Amerikassa

Toukokuussa 2018 Pyett teki kolmivuotisen tulokassopimuksen Detroit Red Wingsin kanssa. Hän pelasi kaikki sopimuskautensa kokonaan AHL-joukkue Grand Rapids Griffinsin vahvuudessa. Hänen tulokaskautensa 2008–2009 toi 61 runkosarja- ja yhdessä playoff-ottelussa tehot 3+11=14. Kaudella 2009–2010 Pyett oli joukkueen eniten maaleja tehnyt puolustaja yhdeksällä osumallaan. Kaudella 2010–2011, 27. helmikuuta 2011 hän onnistui tekemään kypärätempun Hamilton Bulldogsia vastaan. Pyettista tuli Griffinsin seurahistorian ensimmäinen kypärätempussa onnistunut puolustaja. Jo AHL-kausien päätyttyä, sekä keväällä 2010 että 2011 hänet kutsuttiin Red Wingsin NHL-joukkueen vahvuuteen loukkaantumisten varalta, mutta Pyett ei kuitenkaan saanut tililleen NHL-otteluita. Heinäkuussa 2011 hän teki Red Wingsin kanssa vuoden mittaisen ja kaksisuuntaisen jatkosopimuksen. Pyett pelasi myös kauden 2011–2012 kokonaan Griffinsissa.

Heinäkuussa 2012 Pyett teki vapaana agenttina vuoden mittaisen, kaksisuuntaisen ja 600 000 dollarin arvoisen sopimuksen New York Rangersin kanssa. Syyskuussa seura asetti hänet siirtolistalle. Koska mikään toinen NHL-seura ei napannut Pyettia vuorokauden kuluessa, Rangers lähetti hänet AHL-joukkue Connecticut Whalen vahvuuteen. Pyett pelasi kauden 2012–2013 osaksi tammikuuhun 2013 asti kestäneen NHL:n työsulunkin vuoksi kokonaan farmissa. Hän oli Whalen tehokkain puolustaja, toiseksi paras syöttäjä ja kolmanneksi paras pistemies tehoilla 7+32=39, joilla Pyett jakoi AHL:n puolustajien pistepörssin kahdeksannen sijan kolmen muun pelaajan kanssa.

#### KHL-vuodet 2013–2015

Kaudeksi 2013–2014 Pyett siirtyi KHL-joukkue Vitjaz Podolskiin. Hänen oli kauden päätyttyäkin viidellä osumallaan joukkueen eniten maaleja tehnyt puolustaja Dinar Hafizullinin kanssa, mutta Vitjaz kauppasi Pyettin kuitenkin kesken kauden, joulukuussa 2013 KHL:n laajennusjoukkue Admiral Vladivostokiin vaihdossa ruotsalaispuolustaja Mathias Porselandiin. Kesäkuussa 2014 hän teki joukkueen kanssa vuoden mittaisen jatkosopimuksen. Lokakuussa Admiral kuitenkin purki Pyettin sopimuksen yhteisymmärryksessä. Marraskuussa hän siirtyi jatkamaan KHL-uraansa loppukauden 2014–2015 kattavalla sopimuksella Severstal Tšerepovetsiin.

#### Sairastuminen ja välivuodet

Elokuussa 2015 Pyett teki vuoden mittaisen AHL-sopimuksen Lehigh Valley Phantomsin kanssa. Hän osallistui samana syksynä myös seuran emojoukkueen, NHL-joukkue Philadelphia Flyersin harjoitusleirille. Lokakuussa 2015 Pyettin vasemmassa jalassa diagnosoitiin synoviaalisarkooma eli tukikudossyöpä. Hän kävi läpi kuusi kemoterapiajaksoa ja vietti viisi viikkoa sädehoidossa, minkä jälkeen kasvain leikattiin. Pyett ei pelannut sairautensa vuoksi koko kaudella 2015–2016. Hänet jouduttiin leikkaamaan kuitenkin uudelleen, kun selvisi, että Pyettin valtimo oli edelleen tukossa, minkä vuoksi häneltä jäi sivuun myös kausi 2016–2017.

#### Paluu kaukaloihin

Pyett palasi kaukaloihin kaudeksi 2017–2018 ja siirtyi Aasian liigassa pelaavan japanilaisjoukkue Tōhoku Free Bladesin riveihin, kun hänen joukkuetoverinaan siellä pelannut Pyettin hyvä ystävä Logan Stephenson suositteli liigaa hänelle. Pyett oli joukkueen tehokkain puolustaja tehoilla 4+11=15, joilla hän jakoi ALIH:n puolustajien pistepörssin seitsemännen sijan Nikkō Ice Bucksin Hiroto Saton ja PSK Sahalinin Fjodor Hrapakin kanssa.

Elokuussa 2018 Pyett teki vuoden mittaisen AHL-sopimuksen Hershey Bearsin kanssa. Hän teki paluun AHL:ään 14. lokakuuta 2018, 2 003 päivän tauon jälkeen. Syövänkin aiheuttaman tauon ja paluun myötä kanadalaiskanava *ESPN* valitsi Pyettin viikon pelaajaksi maailmassa. Pyett pelasi Bearsissa lopulta vain kymmenen ottelua, kunnes seura purki hänen sopimuksensa joulukuussa. Samassa kuussa Pyett siirtyi loppukauden 2018–2019 kattavalla sopimuksella SM-liigajoukkue KooKoohon. Kauden 2019–2020 kynnyksellä, syyskuussa 2019 hän siirtyi vuoden mittaisella sopimuksella Tanskan Metal Ligaenin Frederikshavn White Hawksiin. Joulukuussa Pyett siirtyi sieltä loppukauden kattavalla sopimuksella monikansallisen Erste Ligan romanialaisjoukkue HSC Csíkszeredaan.

### Maajoukkueura

Pyett pelasi alle 20-vuotiaiden MM-kilpailuissa vuonna 2008, jolloin hän toimi Kanadan varakapteenina ja voitti maailmanmestaruuden. Pyett pelasi myös alle 18-vuotiaiden MM-kilpailuissa vuonna 2006 sekä alle 18-vuotiaiden U-18 Junior World Cupissa vuonna 2005, jolloin hän voitti kultaa. Pyett edusti myös Canada Westernin joukkuetta World U-17 Hockey Challengessa vuonna 2004, jolloin hän toimi joukkueen varakapteenina ja voitti kultaa.

Muuta
-----

Pyettin pikkusisko Paige on pelannut jääkiekkoa puolustajana Brownin yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2003–2004 | Regina Pat Canadians | SMHL | 44 | 18 | 27 | 45 | 34 | – | – | – | – | – |
|  | Regina Pats | WHL | 2 | 0 | 1 | 1 | 0 | 3 | 0 | 0 | 0 | 0 |
| 2004–2005 | Regina Pats | WHL | 67 | 5 | 19 | 24 | 67 | – | – | – | – | – |
| 2005–2006 | Regina Pats | WHL | 71 | 10 | 35 | 45 | 89 | 6 | 1 | 6 | 7 | 12 |  |  |  |  |  |  | U18 | 7 | 1 | 3 | 4 | 10 |
| 2006–2007 | Regina Pats | WHL | 71 | 14 | 48 | 62 | 84 | 10 | 3 | 6 | 9 | 4 |
| 2007–2008 | Regina Pats | WHL | 62 | 20 | 34 | 54 | 54 | 6 | 1 | 3 | 4 | 0 | Ykköstähdistö |  |  |  |  |  | JMM | 7 | 0 | 1 | 1 | 4 |
| 2008–2009 | Grand Rapids Griffins | AHL | 61 | 3 | 11 | 14 | 12 | 1 | 0 | 0 | 0 | 0 |
| 2009–2010 | Grand Rapids Griffins | AHL | 80 | 9 | 21 | 30 | 41 | – | – | – | – | – |
| 2010–2011 | Grand Rapids Griffins | AHL | 74 | 9 | 13 | 22 | 38 | – | – | – | – | – |
| 2011–2012 | Grand Rapids Griffins | AHL | 73 | 2 | 25 | 27 | 54 | – | – | – | – | – |
| 2012–2013 | Connecticut Whale | AHL | 74 | 7 | 32 | 39 | 35 | – | – | – | – | – |
| 2013–2014 | Vitjaz Podolsk | KHL | 33 | 5 | 6 | 11 | 10 | – | – | – | – | – |
|  | Admiral Vladivostok | KHL | 17 | 1 | 4 | 5 | 4 | 5 | 0 | 2 | 2 | 6 |
| 2014–2015 | Admiral Vladivostok | KHL | 21 | 4 | 3 | 7 | 14 | – | – | – | – | – |
|  | Severstal Tšerepovets | KHL | 32 | 1 | 7 | 8 | 14 | – | – | – | – | – |
| 2015–2016 | ei pelannut |  |  |  |  |  |  |  |  |  |  |  |
| 2016–2017 | ei pelannut |  |  |  |  |  |  |  |  |  |  |  |
| 2017–2018 | Tōhoku Free Blades | ALIH | 26 | 4 | 11 | 15 | 49 | 4 | 1 | 1 | 2 | 12 |
| 2018–2019 | Hershey Bears | AHL | 10 | 0 | 1 | 1 | 8 | – | – | – | – | – |
|  | KooKoo | SM-liiga | 21 | 0 | 1 | 1 | 12 | – | – | – | – | – |
| 2019–2020 | Frederikshavn White Hawks | Tanska | 12 | 0 | 2 | 2 | 14 | – | – | – | – | – |
|  | HSC Csíkszereda | Erste Liga |  |  |  |  |  |  |  |  |  |  |
| 2 kautta | yhteensä | KHL | 103 | 11 | 20 | 31 | 42 | 5 | 0 | 2 | 2 | 6 |
| 6 kautta | yhteensä | AHL | 372 | 30 | 103 | 133 | 188 | 1 | 0 | 0 | 0 | 0 |
| 1 kausi | yhteensä | ALIH | 26 | 4 | 11 | 15 | 49 | 4 | 1 | 1 | 2 | 12 |
| 1 kausi | yhteensä | SM-liiga | 21 | 0 | 1 | 1 | 12 | – | – | – | – | – |
| 1 kausi | yhteensä | Tanska | 12 | 0 | 2 | 2 | 14 | – | – | – | – | – |

Lähteet
-------

* Logan Pyett The Internet Hockey Databasessa (englanniksi)
* Logan Pyett Eurohockey-sivustolla (englanniksi)
* Logan Pyett *Elite Prospects*. Everysport Media Group AB.  (englanniksi)

### Viitteet

1. 1 2 3  Vanstone, Rob: Former Pats captain Logan Pyett diagnosed with cancer *leaderpost.com*.  10.9.2015. REGINA:  Postmedia Network Inc.  Arkistoitu 27.6.2016. Viitattu 11.12.2018. (englanniksi)
2. 1 2 3 4  Logan Pyett *Elite Prospects*. Everysport Media Group AB.  (englanniksi)
3. 1 2 3  Logan Pyett Stats, Profile, Bio, Analysis and More *sportsforecaster.com*. XML Team Solutions, LLC. Viitattu 11.12.2018. (englanniksi)
4. ↑  Elite Prospects - WHL Stats 2005-2006 *eliteprospects.com*. Everysport Media Group. Viitattu 24.3.2019. (englanniksi)
5. 1 2 3 4  Logan Pyett The Internet Hockey Databasessa (englanniksi)
6. ↑  Elite Prospects - WHL Stats 2006-2007 *eliteprospects.com*. Everysport Media Group. Viitattu 24.3.2019. (englanniksi)
7. ↑  Elite Prospects - WHL Stats 2007-2008 *eliteprospects.com*. Everysport Media Group. Viitattu 24.3.2019. (englanniksi)
8. ↑  Hahn, John: Wings sign Axelsson, Pyett  24.5.2008. DETROIT:  Detroit Red Wings. Viitattu 11.12.2018. (englanniksi)
9. ↑  Elite Prospects - Grand Rapids Griffins *eliteprospects.com*. Everysport Media Group. Viitattu 24.3.2019. (englanniksi)
10. 1 2  Bears Sign Logan Pyett and Adam Morrison to AHL Deals *hersheybears.com*.  17.8.2018. Hershey Entertainment & Resorts Company. Viitattu 11.12.2018. (englanniksi)
11. ↑  Bowness, Rick: Red Wings sign Pyett, Exelby  5.7.2011. DETROIT:  Detroit Red Wings. Viitattu 11.12.2018. (englanniksi)
12. ↑  Winters, Bryan: 2012 Free Agency: New York Rangers Sign Logan Pyett; Expected To Make Pitch For Shane Doan *blueshirtbanter.com*.  10.7.2012. VoxMedia Inc.  Arkistoitu 19.8.2018. Viitattu 11.12.2018. (englanniksi)
13. ↑  Eight players assigned to Connecticut  15.9.2012. New York Rangers. Viitattu 11.12.2018. (englanniksi)
14. ↑  Elite Prospects - AHL Stats 2012-2013 *eliteprospects.com*. Everysport Media Group. Viitattu 24.3.2019. (englanniksi)
15. ↑  Elite Prospects - Vityaz Podolsk *eliteprospects.com*. Everysport Media Group. Viitattu 24.3.2019. (englanniksi)
16. ↑  «Витязь» и «Адмирал» обменялись защитниками *khl.ru*.  16.12.2013. КХЛ. Viitattu 11.12.2018. (venäjäksi)
17. ↑  Kanadalaispuolustaja teki yksivuotisen KHL-jatkosopimuksen *suomikiekko.com*.  30.6.2014. Nordic Sport Media. Viitattu 11.12.2018.
18. ↑  Kanukkipakin KHL-sopimus purettiin yhteisymmärryksessä *suomikiekko.com*.  31.10.2014. Nordic Sport Media. Viitattu 11.12.2018.
19. ↑  Isotalo, Ilari: Lähtöpassit saanut kanukkipakki löysi uuden seuran KHL:ssä  13.11.2014. Nordic Sport Media. Viitattu 11.12.2018.
20. ↑  Logan Pyett & Geoff Walker Signed to AHL Contracts for 2015-2016 *phantomshockey.com*.  21.8.2015. LEHIGH VALLEY, PA:  Phantoms Hockey, LLC. Viitattu 11.12.2018. (englanniksi)
21. 1 2 3  Stubin, Teemu: Patti vasemmassa reidessä johti musertavaan diagnoosiin - raastavan taistelun voittanut jääkiekkoilija saapui SM-liigaan *iltalehti.fi*.  10.12.2018. Alma Media Suomi Oy. Viitattu 11.12.2018.
22. ↑  フリーブレイズ（FREE BLADES) *facebook.com*.  6.8.2017. フリーブレイズ（FREE BLADES). Viitattu 11.12.2018. (japaniksi)
23. ↑  Elite Prospects - Asia League Stats 2017-2018 *eliteprospects.com*. Everysport Media Group. Viitattu 24.3.2019. (englanniksi)
24. ↑  Logan Pyett KooKoon alakertaan! *kookoo.fi*.  10.12.2018. KooKoo Hockey Oy.  Arkistoitu 11.12.2018. Viitattu 11.12.2018.
25. ↑  VIDEO: Logan Pyett *whitehawks.dk*.  28.9.2019. Elite Nord Frederikshavn A/S.  Arkistoitu 28.9.2019. Viitattu 28.9.2019. (tanskaksi)
26. ↑  Pönniö, Toni: Kierros jatkuu: Liigasta tuttu kanadalaispuolustaja löysi uuden työpaikan – jatkaa suomalaiskomennossa *suomikiekko.com*.  28.9.2019. Nordic Sport Media. Viitattu 29.9.2019.
27. ↑  Miettinen, Miska: Liigassa käyneen pelurin ura syöksykierteessä? Alkukauden joukkue vaihtui todella eksoottiseen laumaan *suomikiekko.com*.  22.12.2019. Nordic Sport Media. Viitattu 23.12.2019.
28. ↑  Paige Pyett *Elite Prospects*. Everysport Media Group AB.  (englanniksi)